Az unalmas tréning ellenszere
Az Amerikai Egyesült Államokban a vállalati szektor évi 60 milliárd dollárt költ a dolgozók továbbképzésére – de nagy valószínűséggel ennek jó részét feleslegesen. Az ok: a legtöbb tréning túlságosan unalmas.
Egy Wall Street Journal-cikk szerint (Good Games Make Business Training An Effective Learning Approach) a résztvevők a gyakorlati tapasztalatok alapján az üzleti szimulációs társasjátékokat részesítik előnyben az e-learning tréningekkel szemben. A képzési szakemberek most olyan programokat keresnek – hátat fordítva a „hagyományos” e-learning módszereknek –, melyek két fő jellemzője a játék és a verseny.

Játszva tanulni

A webes e-learning képzéseket azzal a céllal fejlesztették ki, hogy a továbbképzésben részt vevők gazdagabb, interaktívabb élményeket szerezzenek, szemben a hagyományos, osztálytermi kurzusokkal. A gyakorlat azonban azt bizonyítja, hogy „...így a résztvevők nem a képzési helyszínen, hanem az e-learninges képzési program előtt ülve unatkoznak – saját munkahelyükön” – írja a Wall Street Journal.

Szakértői megfigyelések szerint a továbbképzendők nemcsak többet tanulnak, ha tanulás közben szórakoznak, de motiváltságuk is nagyobb, ha eközben versenyezhetnek egymással. Vagyis ami az élet sok területén magától értetődő, az a továbbképzésekben is sikerrel alkalmazható: a valós helyzetek, folyamatok szimulációjáról van szó, mint például a pilóták képzése során.

Élményszerű képzés: átlagon felüli motiváltság és tartós tanulási hatás

Az üzleti szimulációs társasjátékok esetében több tényező együttesen biztosítja az élményt. Ennek eszköze lehet a learning by doing, az interaktivitás. A döntési vagy választási lehetőségek magas száma a szcenáriókban való gondolkodást erősíti, a kommunikációs folyamatok erős érvényesülése – a megoldások kidolgozása és a döntéshozatal folyamán – a csoportmunkát fejleszti. Az azonnali visszacsatolásokkal pedig rögtön megtudhatják a képzésben részt vevők, mennyire volt sikeres a tréning.
Pénzügy